**İllik plan üçün təlimat**

 İllik planlaşdırma müəllimin bir akademik tədris ili ərzindəki sinifdaxili, sinifdənkənar və məktəbdaxili, məktəbdənkənar fəaliyyətini tənzimləyən, tədrisin təşkili ilə bağlı məsələləri özündə əks etdirən sənəddir. Verdiyimiz illik planlaşdırma nümunəsində fənn üzrə sinfin sonu üçün təlim nəticələri, altstandartlar, mövzular, onlara ayrılan saat, tarix və qeydlər üçün boş sütunlar öz əksini tapmışdır.

 Birinci növbədə onu qeyd etməliyik ki, planlaşdırma apararkən xüsusilə nəticəyönümlük prinsipinə əsaslanmalıyıq. İllik planlaşdırma üçün fənnin sinif üzrə təlim nəticələrinə istinad etməliyik. Elə bu səbəbdən planlaşdırma nümunəsinin baş hissəsində fənnin sinif üzrə təlim nəticələri qeyd edilib. Təlim nəticələrinin əvvəlcədən müəyyən edilməsinin üstünlüyü ondadır ki, müəllim fənnini tədris etdiyi sinfin şagirdlərinin ilin sonunda hansı bilik və bacarıqlara sahib olmalı olduğunu əvvəlcədən bilir. Bu o deməkdir ki, müəllim öz fəaliyyətini elə qurmalıdır ki, ilin sonunda dərs keçdiyi şagirdlər həmin fənnin müvafiq sinfi üzrə verilmiş təlim nəticələrini əldə etsinlər. Daha sonra illik planlaşdırmada təlim nəticələrinə nail olmaq üçün şagirdlərin hansı səviyyədə bilik və bacarıqlara çatmalı olduğunu ifadə edən altstandartlar qeyd edilir. Bunu da vurğulayaq ki, altstandartlar şagirdlərin bilik və bacarıq səviyyəsinə qoyulmuş dövlət tələbidir. Bir akademik dərs üçün 1 və ya 2 altstandart seçilməsi məqsədə daha müvafiqdir. Çünki, bir 45 dəqiqəlik dərsdə 2-dən artıq standartı reallaşdırmaq bir qədər çətindir. Seçilən altstandartları reallaşdırmaq üçün dərslikdən və ya digər resurslardan istifadə etməklə mövzular müəyyənləşdirilir. İstifadə edəcəyimiz mövzular illik planlaşdırmada öz əksini tapmalıdır.

 Nəticə olaraq belə ifadə etmək olar ki, illik planlaşdırma üç əsas sütun üzərində qurulacaq:

1. Fənn üzrə sinfin sonu üçün təlim nəticələri
2. Təlim nəticəsində göstərilən bilik və bacarıqların formalaşmasına xidmət edən altstandartlar
3. Seçilən altstandartların reallaşmasını təmin edəcək mövzular

 İllik planlaşdırmanın tərtib edilməsinin əsas mahiyyəti **9-cu sinif Azərbaycan tarixi** fənninin nümunəsində aşağıdakı alqoritmlə ifadə edilmişdir.

|  |
| --- |
| **9 - cu sinif Azərbaycan tarixi fənni üzrə sinfin sonu üçün təlim nəticələrindən biri:** |
| Dövlətlərarası münasibətlərdə Azərbaycanın mövqeyini dəyərləndirir |

|  |
| --- |
| **Təlim nəticəsində göstərilən bilik və bacarıqların formalaşmasına xidmət edən altstandartlar:** |
| * + 1. Müstəmləkə rejimi, müstəqillik şəraitində inzibati, sosial-iqtisadi həyatda baş verən dəyişiklikləri təhlil edir.
 |
| * + 1. Xarici dövlətlərin strateji maraqları ilə bağlı Azərbaycanın mövqeyini dəyərləndirir.
 |

|  |
| --- |
| **Seçilən altstandartların reallaşdırılmasına xidmət edən mövzular:** |
| Erməni işğalçılarına qarşı mübarizə |
| Müstəmləkə rejiminin yaranması |
| Cənubi Azərbaycanda milli-azadlıq mübarizəsi |
| Azərbaycan Respublikasının beynəlxalq və regional təşkilatlara üzv olması |

 Planlaşdırmanın növbəti addımında fənn üçün ayrılan illik dərs saatını və mövzunun həcmini nəzərə alaraq ayrılacaq saatın bölgüsü aparılır. Planlaşdırma dərs ilinin əvvəlində həyata keçirilir və bir tədris ilini əhatə edir. İl ərzində baş verəcək hər hansı dəyişikliklərə çevik uyğunlaşmaq üçün yerində dəyişikliklər etmək mümkündür. Bunun üçün qeyd yerindən istifadə edilə bilər.